SL Uradni list Evropske unije C 112/17

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2009/C 112/07

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

POVZETEK

UREDBA SVETA (ES) št. 510/2006

„MARRONE DI CAPRESE MICHELANGELO“

Št. ES: IT-PDO-0005-0455-12.04.2005

ZOP ( X ) ZGO ( )

Ta povzetek zajema glavne elemente specifikacije proizvoda za informativne namene.

1. Pristojna služba v državi članici:

Naziv : Ministero Delle Politiche Agricole E Forestali Naslov : Via XX Settembre n.20 00187 Roma ITALIA Telefon : +39 0646655104 Telefaks : +39 0646655306 E-naslov : saco7@politicheagricole.gov.it

2. Vlagatelj:

Naziv : Comitato Promotore per il riconoscimento della D.O.P. „Marrone di Caprese Michelangelo“ Naslov : Località Manzi 180/b 52033 Caprese Michelangelo (AR) ITALIA Telefon : +39 0575791114/0575791009 Telefaks : +39 0575730510 E-naslov : moronline79@inwind.it Sestava : proizvajalci/predelovalci ( X ) drugo ( )

3. Vrsta proizvoda:

Skupina 1.6 – Sadje, zelenjava in žita, sveži ali predelani

4. Specifikacija:

(povzetek zahtev v skladu s členom 4(2) Uredbe (ES) št. 510/2006)

4.1. Naziv:

„Marrone di Caprese Michelangelo“

4.2. Opis:

Za pridelavo kostanja „Marrone di Caprese Michelangelo“ se uporabljajo, sveži ali posušeni, plodovi lokalnega ekotipa „Marrone di Caprese Michelangelo“, ki izhaja iz vrste „Marrone“. Značilnosti plodov svežega kostanja ob porabi so: PLODOVI: zunanja površina je svetlorjave barve z rjavimi progami, ki so bolj ali manj vidne, oblika je značilno ovalno-okrogla, sredinski plod pa je četverokotne oblike. Meso, ki rahlo diši po mandeljnih in vaniliji, je slonokoščene barve, ovojnica pa se vanj skorajda ne zajeda. Značilnosti posušenega kostanja ob porabi morajo biti naslednje: PLODOVI: zdravega videza, celi, z manj kot 5 % deformiranih plodov ali plodov z znaki črvivosti ali plesni. BARVA: slonokoščena ali svetlorumena.

4.3. Geografsko območje:

Območje pridelave ZOP „Marrone di Caprese Michelangelo“ je gorsko območje naslednjih občin pokrajine Arezzo: občina Caprese Michelangelo, celotno upravno območje; severni del občine Anghiari, tj. od upravne meje občine Caprese Michelangelo, po kateri je speljana pokrajinska cesta „Catenaia“ št. 57, do meje občine Sabbiano.

4.4. Dokazilo o poreklu:

Vsaka stopnja proizvodnega postopka se spremlja in za vsako se vodijo vhodni in izhodni proizvodi. Sledljivost celotne verige proizvodnje kostanja se zagotovi s tem in z vpisom proizvajalcev, katastrskih parcel, na katerih se prideluje kostanj, sušilnic in pakirnic v registre, ki jih vodi nadzorni organ. Nadzorni organ preveri vse fizične ali pravne osebe, ki so vpisane v ustrezne registre, v skladu s proizvodno specifikacijo in zadevnim načrtom nadzora. Proizvod, za katerega nadzorni organ ugotovi, da ni v skladu s proizvodno specifikacijo, se ne sme prodajati z zaščitenim imenom porekla „Marrone di Caprese Michelangelo“.

4.5. Metoda pridobivanja:

Proizvodna specifikacija med drugim določa tudi, da gostota nasadov za proizvodnjo kostanja ne sme biti večja od 120 rastlin na hektar. Zaradi osemenjevanja je v nasadih lahko največ 10 % drugih vrst. Pobiranje kostanja se lahko začne 20. septembra, vendar brez tresenja vej ali drugih mehanskih in/ali kemičnih metod, zaradi katerih bi plodovi prej ali hitreje padli z drevesa. Uporabljajo se lahko mehansko pobiranje, ločevanje plodov iz ježic s primernimi napravami, mehansko mlatenje ježic, pometanje listov s puhalnikom, pod pogojem, da ne vplivajo negativno na značilnosti kostanja. Kot sveži plodovi se dajo v prodajo le plodovi vrste „Marroni“. Razvrščanje, s katerim se odstranijo plodovi, poškodovani zaradi škodljivcev ali drugih dejavnikov, se izvaja ročno. Najvišji odstotek plodov, ki ne ustrezajo zgornjim značilnostim, ne sme presegati 5 % skupne teže. En kilogram ne sme vsebovati več kot 90 plodov. Postopek namakanja plodov ni obvezen. Za pridelavo posušenih plodov se uporablja kostanj vrste „Marrone“. Proizvod se pridobi tako, da se najprej posuši in nato olupi. Sušenje poteka po tradicionalni metodi, tj. v sušilniku na drva ali topel zrak. Ta postopek se zaključi v 40-ih dneh od začetka sušenja na stojalih. Kostanj se olupi mehansko. Za zagotovitev kakovosti, sledljivosti in nadzora morata proizvodnja in pakiranje potekati na proizvodnem območju. Proizvod ZOP „Marrone di Caprese Michelangelo“ se mora pakirati na območju, določenem v točki 4.3 te specifikacije, s čimer se prepreči, da bi dolga časovna obdobja med nabiranjem in pakiranjem, prevoz in napačno ravnanje poškodovali proizvod. Ob nabiranju mora biti proizvod svež in še vedno v ježici. Zaradi segrevanja v kupu plodov in povečane vlage, lahko začnejo plodovi plesneti, gniti ali pa se razvijejo neprijetne vonjave, kar močno poslabša kakovost proizvoda. Zato je treba proizvod zapakirati čim prej po nabiranju.

4.6. Povezava:

Posebna značilnost kostanja „Marrone di Caprese Michelangelo“ je visoka vsebnost škroba, kar je posledica neprestane namočenosti zemlje, v kateri rastejo kostanji. Drugi razlogi za kopičenje škroba so izpostavljenost kostanjev soncu že zgodaj zjutraj, zaradi česar morebitna poletna rosa hitro izhlapi, geomorfologija in višina, ki omogočata pogosto in zmerno naravno ventilacijo. Optimalno sončno obsevanje krošenj je posledica majhne gostote nasadov ter redčenje z obrezovanjem. Homogenost, značilnosti in posebnosti proizvoda so tudi posledica posebnih pedoklimatskih dejavnikov. Na območju so rjave prsti, rjave kisle prsti in rjave izlužene prsti z običajno majhno vsebnostjo karbonatov ali brez njih, zaradi česar so kisle ali zmerno kisle. Podnebje je značilno zmerno kontinentalno z običajno mrzlimi zimami in blagimi poletji ter povprečnimi padavinami približno 800 mm letno. Vsi ti dejavniki skupaj dajejo proizvodu značilne morfološke in organoleptične lastnosti, zaradi katerih je izjemno cenjen in zlahka prepoznaven.

Kostanji občine Caprese enakomerno pokrivajo celotno pobočje hribovja Alpe di Catenaija. Tradicija pogozdovanja, ki se je začela v 9. in 10. stoletju med vladanjem družine Arimanni, se je prenašala iz roda v rod te lokalne skupnosti. Takrat se je začel dolg postopek preoblikovanja, s katerim se je divji kostanjev gozd spremenil v nasad kostanjev zaradi uporabe cepičev. Od takrat je pridelovanje kostanja poglavitna naloga vsake družine, poleg tega pa je tudi stalen vir prihodka in prehrambeni vir za vse prebivalce območja. V zvezi s pridelavo kostanja so nastali otroške in ljudske pesmi ter recepti za pripravo številnih značilnih jedi občine Caprese, ki so se prenašali iz roda v rod.

4.7. Nadzorni organ:

Naziv : Camera Di Commercio Di Arezzo Naslov : Viale Giotto, 4 52100 Arezzo ITALIA Telefon : +39 05753030 Telefaks : +39 0575300953 E-naslov : segreteriagenerale@ar.camcom.it

4.8. Označevanje:

Sveži proizvod se pakira v 1, 2, 3,5, 10 in 25-kilogramske zapečatene embalaže. Na etiketi mora biti navedeno naslednje: s črkami, večjimi od drugih, so izpisane navedbe „Marrone Di Caprese Michelangelo“ in „Denominazione Di Origine Protetta“ ter „Prodotto Della Montagna“. Logo ZOP je obvezen. Ime podjetja, ki je izvedlo pakiranje. Posušeni proizvod se pakira v 0,5, 1, 2, 3,5, 10 in 25-kilogramske zapečatene embalaže. S črkami, večjimi od drugih, mora biti izpisano „Castagne secche Marrone Di Caprese Michelangelo“ in „Denominazione Di Origine Protetta“. Napis „Prodotto Della Montagna“. Logo ZOP. Ime podjetja, ki je izvedlo pakiranje. Logo sestavlja stilizirana podoba kostanja, sredi katere je podoba Michelangela Buonarrotija, kot je podrobno opisano v proizvodni specifikaciji.

Denominazione d’ Origine

Protetta

Prodotto della Montagna

(1) UL L 93, 31.3.2006, str. 12.